
Относно: Предоставяне на безвъзмездна финансова помощ в полза на професионален приемен родител – Кера Тодорова Кирова, 
УВАЖАЕМИ ОБЩИНСКИ СЪВЕТНИЦИ,
В Община Бургас е постъпило искане с Вх. № 94-01-24454/22.07.2016 г. от Кера Тодорова Кирова за предоставяне на еднократна финансова помощ.
Г-жа Кирова е на 42 г., със средното образование. Неомъжена. Има един син на 17 г., редовен ученик. Живеят на посочения постоянен адрес в собствено жилище.
Г-жа Кирова е утвърдена и вписана в Регистъра на утвърдените приемни семейства, като професионален приемен родител със Заповед № СОЗД ПГ 01/30/18.12.2015 г. за едно дете на възраст от 1 до 7 г., физически и психически здраво без предпочитания за произход и пол, с вид на настаняване дългосрочно. 

Малко след раждане детето Г.Н.М. е настанено по административен и съдебен ред в ДМСГД – Бургас. Това е по категоричното желание на биологичната майка, след като лично посещава отдел „Закрила на детето“ – Бургас, където заявава, че не може да се справи с отглеждането му. Със заповед на Дирекция „Социално подпомагане“ – Бургас, момчето е настанено в ДМСГД – Бургас, но с Решение на Бургаски Районен Съд, настаняването е отменено и детето е върнато в биологичното му семейство. Същата година през м. декември 2013 г. постъпва сигнал за отчетен риск за Г.Н.М.. Извършено е посещение на адрес, където се установява, че детето е оставено на грижите на близка на семейството. Служителите констатират, че средата в която се отглежда Г.Н.М. е неблагоприятна. В тази връзка спешно е свикан Координационен механизъм за взаимодействие при работа в случай на деца, жертви на насилие или в риск от насилие и за взаимодействие при кризисна интервенция на който се взима решение, спрямо детето Г.Н.М. да се приложи мярка – полицейска закрила за 48 часа в ДМСГД – Бургас от Първо РУП – Бургас.
От м. април 2016 г., професионалната майка проявява траен интерес към детето. Същата осъществява няколко срещи с него и успява да спечели доверието му за което пожелава да полага грижи за тригодишното момче в семейна среда.

Със Заповед № ЗД-ПГ0201/12/26.04.2016 г. на директора на Дирекция „Социално подпомагане“ – Бургас, детето Г.Н.М. е настанено в утвърдено професионално приемно семейство на г-жа Кирова. Периодът на адаптация между приемното семейство и детето преминава безболезнено и безпроблемно и за двете страни. Между тях бързо възниква силна емоционална близост. Г-жа Кирова прави всичко възможно, за да отдаде нужното внимание и грижа към детето за да може то да се почувства максимално добре. 
По време на посещенията в дома на професионалния приемен родител от екипа по приемна грижа до настоящия момент е констатирано, че приемната майка се справя успешно, като приемен родител. Същата полага всички необходими грижи за отглеждането на малкото дете. Радва я факта, че детето е здраво и спокойно. 
Детето има изграден дневен режим, съобразно възраста му, който включва – сън, храна, разходки на открито, осигуряване на любимите му занимания. Емоционалното му състояние е добро. Същото се чувства сигурно и защитено в дома на приемната майка. Създадена е адекватна семейна среда, според нуждите му и потребности. Подпомагано е в ежедневните дейности от приемната майка, насърчава го, разговаря с него, чете му книжки, рисуват заедно, ангажира адекватно свободното му време. 
Изградените взаимоотношения на привързаност, подкрепа и осигурената спокойна семейна среда за детето Г.Н.М. благоприятстват за неговото физическо, психическо и социално развитие. 
От гореизложеното може да се приеме, че приемната професионална майка осигурява към настоящия момент по-добър начин на основните потребности на детето от спокойна и сигурна среда.
Предвид изложеното и на основание Правилник за финансово подпомагане на приемни семейства, живущи на територията на община Бургас, предлагам Общински съвет Бургас да вземе следното:
 Р Е Ш Е Н И Е:
Да се предостави на професионален приемен родител – Кера Тодорова Кирова, еднократно сума от 1 000 (хиляда) лева.
Приложения: 
1. Копие на Искане за подпомагане с Вх. № 94-01-24454/22.07.2016 г.
2. Копие на Заповед № СО ЗД ПГ 01/30/18.12.2015 г. за утвърждаване на Кера Тодорова Кирова за професионален приемен родител от Директора на Дирекция „Социално подпомагане" – Бургас.

3. Копие на Заповед № ЗД-ПГ0201/12/26.04.2016 г. за настаняване на дете.
Д-р  ЛОРИС МАНУЕЛЯН 

Заместник-кмет “Здравеопазване, социални дейности и спорт“
Съгласували:

КРАСИМИР СТОЙЧЕВ

Заместник-кмет „Финанси, бюджет и  икономика“
Златина Караиванова

Директор на дирекция „Бюджет и финанси“

Мая Казанджиева

Директор на дирекция „Социални дейности, здравеопазване и спорт“
Тодор Вълчев

Старши юрисконсулт в дирекция „Социални дейности, здравеопазване и спорт“
Изготвил: 

Елена Рунева
Старши експерт в отдел „Здравеопазване и социални дейности“ при дирекция „Социални дейности, здравеопазване и спорт“
